2023 m. lapkričio 20 d. Okresní soud v Teplicích (Čekijos Respublika) pateiktas prašymas priimti prejudicinį sprendimą byloje Innogy Energie, s.r.o. / QS
(Byla C-749/23, Innogy Energie)
Proceso kalba: čekų
Prašymą priimti prejudicinį sprendimą pateikęs teismas
Okresní soud v Teplicích
Šalys pagrindinėje byloje
Ieškovė: Innogy Energie, s.r.o.
Atsakovas: QS
Prejudiciniai klausimai
Ar Tarybos direktyvos 93/13/EEB1 pobūdis ir tikslas draudžia, kad šios direktyvos 3 straipsnis, siejamas su jos priedo dėl nesąžiningų sąlygų vartojimo sutartyse 1 punkto e papunkčiu, su šios direktyvos 5 straipsniu dėl rašytinių sąlygų parengimo aiškia ir suprantama kalba ir su 7 straipsnyje įtvirtintu veiksmingumo principu, būtų aiškinamas taip, kad sąlyga dėl sutartinių netesybų, įtraukta į tipinės sutarties 1/2 puslapyje (pirmajame sutarties puslapyje) esantį skyrių „Kitos sąlygos”, nors (priešingai įprastai vartojimo sutarčių sudarymo praktikai) šiame „pirmajame” puslapyje nėra šalių identifikacinių duomenų, ranka nieko neužpildyta, o sutartinės netesybos numatytos skyriuje „Kitos nuostatos”, kuris atrodo nereikšmingas, būtų laikoma svarbia verslininko su vartotoju sudarytos rašytinės sutarties dalimi, nes iš vartotojo galima reikalauti tinkamai susipažinti su šiuo sutarties puslapiu, kai kitame sutarties puslapyje (2/2), kuris faktiškai užpildytas ir pasirašytas, yra pakankamai informacijos, leidžiančios suprasti, kad tai yra antrasis sutarties puslapis, būtent dėl to, kad jis pažymėtas 2/2?
Ar Direktyvos 93/13/EEB pobūdis ir tikslas draudžia, kad jos 3 straipsnis, siejamas su jos priedo 1 punkto e papunkčiu ir (arba) Europos Parlamento ir Tarybos direktyvos (ES) 2019/9441 12 straipsnio 3 dalimi, būtų aiškinamas taip, kad tuo atveju, kai verslininkas nutraukia terminuotą elektros energijos tiekimo fiksuota kaina sutartį dėl to, kad vartotojas pažeidė savo įsipareigojimus, verslininko faktiškai patirtų tiesioginių ekonominių nuostolių, kilusių dėl sutarties su vartotoju nutraukimo prieš terminą, dydis nėra svarbus?
____________
1 1993 m. balandžio 5 d. Tarybos direktyva 93/13/EEB dėl nesąžiningų sąlygų sutartyse su vartotojais (OL L 95, 1993, p. 29; 2004 m. specialusis leidimas lietuvių k., 15 sk., 2 t., p. 288).
1 2019 m. birželio 5 d. Europos Parlamento ir Tarybos direktyva (ES) 2019/944 dėl elektros energijos vidaus rinkos bendrųjų taisyklių, kuria iš dalies keičiama Direktyva 2012/27/ES (OL L 158, 2019, p. 125).